**4.hét**

**Nemzeti ébredés Kelet- és Közép-Európában**

**a 19. század első felében**

**Fókusz: A kelet- és közép-európai nemzeti ébredések változatainak jellemzése.**

**Kérdések:**

1. *Értelmezze az ausztroszlávizmus, pánszlávizmus és csehszlovákizmus fogalmait!*
2. *Melyek a szlovák nemzetté válás főbb irányzatai?*
3. *Jellemezze az orosz cári birodalom és az ukrán nemzeti mozgalom viszonyát!*
4. *Értelmezze a lengyel nemzettudat és a katolicizmus viszonyát a 19. században!*

**Követelmények:**

A tananyag feldolgozása után a hallgatónak válasz kell tudni adni a témakör elején feltett kérdésekre. A kérdésekben felmerülő tények, fogalmak és szemléleti kategóriák a feldolgozás irányát és a számonkérés alapját is kijelölik.

A számonkérés nemcsak a megadott kérdésekre támaszkodik, a megadott tananyagokat önálló módszerekkel is fel kell dolgozni, de a kérdések orientációt és segítséget adnak a feldolgozáshoz és a vizsgára való felkészüléshez.

**A tananyag alapjául szolgáló kötet:**

Romsics Ignác 2004: Nemzet, nemzetiség és állam Kelet-Közép- és Délkelet-Európában a 19-20 században. Budapest: Napvilág Kiadó.

**További segédanyagok:**

Niederhauser Emil 2001: Kelet-Európa története. Budapest: MTA Történettudományi Intézet (kiegészítő olvasmány – nem képezi a vizsgához szüksége törzsanyag részét)

**Önálló feldolgozást igényló feladatok:**

* Nézzen utána Csehszlovákia 1990-es években bekövetkező felbomlása politikai körülményeinek, és hozza összefüggésbe a 19. századi szlovák nacionalizmus irányzataival!
* Keressen olyan 19. századi orosz írókat, akik a pánszlávizmus hatása alatt álltak!

**Nemzeti ébredés Kelet- és Közép-Európában**

**a 19. század első felében**

**(tananyag)**

***Habsburg monarchia – csehek***

* Habsburg-uralom alatt az osztrák monarchia legfejlettebb, valamint leginkább iparosodott és polgárosult területe
* a 19. századi cseh nemzeti ébredés során a középkori német befolyás és a fehérhegyi csata (1620) óta elvesztett cseh rendi autonómia a modern cseh nemzeti történetírók és nacionalisták számára súlyos tehertétel volt. A cseh nacionalista történetírók úgy érezték, hogy a csehek sokkal nagyobb mértékben voltak német függésben történelmük során, mint a lengyelek és a magyarok, ami frusztráló tény volt számukra.
* a szomszédos népekkel szembeni kisebbségi érzések jegyében fogalmazódott meg az ***ausztrszlávizmus*** koncepciója. **Frantisek Palacky** (1798-1876) cseh történész, a nemzeti ébredés jelentős alakja volt. A szlávokat békés és kultúraszerető népeknek tartotta, szemben a hunokkal, rómaiakkal, magyarokkal, németekkel (ezek hódító és antidemokratikus természetű népek). A Habsburg-monarchiát ideális védelmi keretnek tartotta a csehek – tágabban a környező területeken élő nyugati szlávok számára – a német és magyar fölénnyel szemben. Eszerint, ha a Habsburg-monarchia nem lenne, ki kellne találni...

Rajta kívül más szláv gondolkodók is felvállalták az ausztroszlávizmust a 19. század során.

**Ausztroszlávizmus:**

Az ausztroszlávisták a Habsburg-birodalmat megreformálása esetén megfelelő keretnek tartották a közép-európai szláv népek számára. Erre főleg a német és a magyar dominanciától való félelem vezette őket. (A dualizmus idején a csehek a Monarchia *trialista* átszervezésében gondolkodtak, beemelve a cseheket az osztrákok és a magyarok mellett harmadik államalkotó nemzetként. Ezt a magyar politikai elit visszautasította. )

***Habsburg monarchia – szlovákok***

* a szlovákok főleg földművelők és pásztorok a Felvidéken, a szlovák ajkú nemesség hiánya! A szlovák területen élő nemesség magyar vagy elmagyarosodik – így „csonka társadalom” jön létre. A szlovák nemzeti ébredés során nem a történelmi nemesi elit, hanem a katolikus és részben evangélikus papság játszott jelentős szerepet
* a szlovák nemzeti ébredés több irányzata figyelhető meg:

1. az evangélikus szlovák irányzat a csehekhez való szoros kapcsolódást részesítette előnyben. A cseh nyelv és kultúrszavak átvételét szorgalmazták a kevésbé fejlett szlovák nyelv számára. Szerintük a cseh, mint kultúrában előbbre járó szláv nyelv missziója a szlovák felemelése. Ennek a gondolatnak a politikai következménye a ***csehszlovákizmus***, amely szerint a Monarchia felbomlása (1918) után Csekszlovákia feladata, hogy egyesítse a csek és a szlovák területeket, és az új államban a cseh elit szükségszerű fölényét szorgalmazta szlovákokkal szemben.
2. a katolikus többség önálló szlovák irodalmi nyelvben gondolkodott. **Anton Bernolák** a nyugat-szlovák nyelvjárás irodalmi normává emelésével akarta megoldani a problémát. Ez közeláll a csek nyelvhez, de mégis az önálló szlovák nyelv alapja, ami egyfajta kompromisszumnak volt tekinthető.

A későbbiekben egységesülő szlovák irodalmi nyelv már eltért Bernolák nyelvétől és a keményebben hangzó turóc-liptói szójárást fogadta el alapul, s az ő műszavait is használaton kívül hagyták. Emiatt Bernolák működése csak átmenetnek tekinthető a cseh irodalomtól a tulajdonképpeni szlovák irodalomhoz. Fellépésének köszönhetően a szlovák nép irodalmi önállóságához s a csehtől való különválásához vezetett.

A 20. században a katolikus szlovák nacionalisták többsége Csehszlovákiával szemben önálló Szlovákiában gondolkodott. 1990 után Csehszlovákia szétválásával és az önáló Szlovákia létrejöttével tulajdonképpen ezek az elképzeléseik valósultak meg.

***Orosz cári birodalom***

***Pánszlávizmus***

„Politikai irány, mely a szláv törzseknek, jelesül az oroszoknak, ruténeknek, cseheknek, vendeknek, szlovákoknak, horvátoknak, szlovéneknek, szerbeknek, bolgároknak stb. orosz vezetés alatt való egyesülését tűzte ki céljául, «hogy az összes szláv folyamok orosz tengerbe folyjanak». Keletkezésének időpontja a 40-es évekre esik. Előhirnöke volt az irodalmi téren való egyesülés eszméje, melyet első ízben a magyarországi szlovák **Jan Kollár** pendített meg leghatározottabban. Az eszme Oroszországban nagy visszhangra s buzgó képviselőkre talált, annak a felfogásnak előtérbe tolásával, hogy az orosz birodalom nem csak a görög keleti keresztényeknek, hanem az összes szláv törzseknek hivatott s természetes védnöke.”   
(forrás Pallas Lexikon)

A pánszlávizmus eszméjét az orosz külpolitika felhasználta hatalmi célokra, de a cári külpolitika nem azonosítható teljesen a pánszlávizmussal.

***Lengyelek***

* A 18. század végétől és a 19. században Lengyelország orosz, porosz és Habsburg uralom alá került. 1815 után az egykori Lengyelország legnagyobb része orosz uralom alatt volt. A lengyelek főleg Oroszországot tartották elnyomóiknak. **1830**-ban, **1846**-ban, és **1863**-ban sikertelen lengyel felkelésekre került sor a megszállók ellen. A sikertelen felkelések következtében a lengyelek egyre rosszabb helyzetbe jutottak.
* A lengyelek soraiban nem hatott a pánszlávizmus, magukat katolikus nemzetként tartották számon és elutasították az orosz uralmat és az ortodoxiát. A 19. században a katolicizmus jelentősége növekedett. A lengyelek számára a katolikus vallás és egyház a három részre szakadt ország idején a nemzettudat legfőbb egybetartó erejét jelentette. A 19. században alakult ki a modern lengyel nacionalizmus és katolicizmus közötti szoros kapcsolódás. Ide vezethető vissza az a gondolat is, hogy **a lengyel „katolikus nemzet”.**

***Ukránok***

„A 19. század első felétől a lengyelség nemcsak kulturális, hanem politikai értelemben is nemzetet alkotott.A környezetében élő népek... még a kulturális közösség megalkotásának is csak a kezdetén tartottak. A ukrán nép nemzeti kultúrájának kialakulását a nyugati területen hosszú időn át a lengyel, a Dnyepertől balra az orosz uralom akadályozta. Lengyelország felosztásával az orosz fennhatóság Nyugat-Ukrajna jelentős részére is kiterjedt, míg a legnyugatibb tartományok – Galícia és Bukovina – a Habsburg birodalomba tagozódtak. A Nagy Péterrel kezdődő oroszosítás egyik legfontosabb célpontja az ukrán ortodox egyház volt, amelynek szervezeti önállóságát és vagyoni függetlenségét az egyes területek bekebelezése után azonnal megszüntették... A... nyugati tartományokban erős **görög katolikus egyház**, amelyhez mintegy két és fél millióan tartoztak, ennél is rosszabb helyzetbe került... A papokat és híveket az ortodox vallás felvételére kényszerítették. A folyamat betetőzéseként 1839-ben a görög katolikus egyház működését az egész birodalom területén betiltották.

Az oroszosítás másik célpontja az ukrán nyelv illetve kultúra volt, mely a hivatalos felfogás szerint pusztán mint az orosz nyelv és kultúra egyik változata létezett. E politika eredményeként az ukrán (kozák) felső rétegek a 19. századra többé-kevésbé beleolvadtak az orosz nemességbe, a hivatalos nyelv minden szinten az orosz lett, és az ukránt, mint a műveletlen rétegek által használt **kisorosz** dialektust kezelték. Az ukrán nyelv mindazonáltal nem tűnt el, és a 19. század elejétől az ukrán nemzeti ébredés legfőbb hordozójává vált.

A nyelvi öntudatosodást és elkülönülést az ukrán nép történelmének az oroszokétól és lengyelekétől egyaránt markánsan megkülönböztetett interpretációi egészítették ki. Ezek... a munkák... idealizálták a Nagy Péter előtti ***kozákságot*** és annak autonóm intézményeit, s az ukránokban a kora középkori kievi állam előadeit látták.” Romsics Ignác 2004: Nemzet, nemzetiség és állam Kelet-Közép- és Délkelet-Európában a 19-20 században. Budapest: Napvilág Kiadó. pp.78-80

**(Fogalmak:**

**görögkatolikusok:** bizánci/ortodox szertartású keresztények, akik – ellentétben a görögkeleti egyházakkal – elismerik a pápa fennhatóságát

**kozákok:** a lengyel-litván királyság kiváltságolt – kollektív szabadságokkal rendelkező – katonai népessége, amely a török birodalommal és krími tatár állammal szemben védte a lengyel határt. Később orosz fennhatóság alá kerültek. A modern ukrán nacionalizmus bennük látta az ukrán nemzet és kultúra kora újkori előzményeit.

**kisorosz:** orosz birodalmi álláspont szerint a kisorosz az orosz nyelv dialektusa, amit csak műveletlen rétegek beszélnek, míg az ukrán nemzeti mozgalom álláspontja szerint önálló ukrán nyelvként létezik)